钦定古今图书集成/理学汇编/经籍典/第102卷 > 汉京房易传
## 钦定古今图书集成/理学汇编/经籍典/第102卷 > 汉京房易传

卷上

《干　　》《姤　　》《遁　　》《否　　》《观　　》《剥》《晋　　》大有　《震　　》《豫　　》《解　　》《恒》《升　　》《井　　》大过　《随　　》《坎　　》《节》《屯　　》既济　《革　　》《丰　　》明夷　《师》《艮　　》《贲　　》大畜　《损　　》《睽　　》《履》中孚　《渐》

☰☰〈干下干上〉干，纯阳用事，象配天，属金，与坤，为飞伏居
世。《易》云：“用九见群龙无首，吉。”九三三公为应，肖乾乾，
夕惕之忧。甲壬配外内二象，积算起己巳火，至戊辰
土，周而复始。五星从位起镇星，参宿从位起壬戌建
子，起潜龙，建巳至极，主亢位，配于人事，为首，为君父，
于类为马，为龙。降五行，颁六位，居西北之分野，阴阳
相战之地。《易》云：“战于干。”天六位，地六气，六象，六包四
象分万物，阴阳无差，升降有等，人事吉凶见乎其象，
造化分乎有无。六位纯阳，阴象在中，阳为君，阴为臣，
阳为民，阴为事，阳实阴虚，明暗之象，阴阳可知。水配
位为福德，木入金乡居宝贝，土临内象为父母，火来
四上嫌相敌，金入金乡木渐微。宗庙上建戌亥，干本
位阳极阴生八卦例诸。

☰☴〈巽下干上〉姤阴爻用事，金木互体，天下风行曰姤。姤，
遇也。《易》曰：“阴遇阳。”与巽为飞伏，元士居世，尊就卑，定
吉凶，只取一爻之象。九四诸侯，坚刚在上，阴气处下，
《易》云：“系于金柅。”巽积阴入阳，辛壬降内外象。建庚午
至乙亥，积算起乙亥水，至丙戌土，周而复始，五星从
位起太白，井宿从位入辛丑建午起坤宫初六爻。《易》
云：“履霜坚冰至。”建亥，龙战于野，配与人事，为腹、为母，
于类为马。《易》云：“行地无疆。”内巽为风，乾为天，天下有
风行，君子以号令告四方。天风气象，三十六候。木入
金为始，阴不能制于阳，附于金，柅《易》之柔道牵也。五
行升降，以时消息。阴荡阳降，入《遁》。

☰☶〈艮下干上〉遁。阴爻用事，阴荡阳遁，金土见象。山在天
下为遁，阴来阳退也。小人君子污隆，契斯义也。《易》云：
“遁世无闷”，与民为飞伏，大夫居世，建辛未为月，六二
得应，与君位遇建焉，臣事君，全身远害。建辛未至丙
子，阴阳遁去，终而伏位。积算起丙子至乙亥，周而复
始。阳消阴长，无专于败。《系》云：“能消息者，必专者败。”五
星从位起，太阴，鬼宿入位，降丙辰，配于人事，为背为
手，于类为狗，为山石。内外升降，阴阳分数，二十八候。
土入金为缓，积阳为天，积阴为地。山所地，高峻，逼通
于天，是阴长阳消降入《否》。

☰☷〈坤下干上〉否，内象阴长，天气上腾，地气下降，二象分
离，万物不交也。小人道长，君子道消。《易》云：“否之匪人”，
与坤为飞伏，三公居世，上九宗庙为应，君子以俟时，
小人为灾。建壬申至丁丑，阴气浸长。积算起丁丑至
丙子，周而复始，五星从位起岁星，柳宿从位降乙卯，
气分，气候三十六，阴阳升降，阳道消铄，阴气凝结，君
臣父子，各不迨及。《易》云：“其亡其亡，系于苞桑。”天地清
浊，阴薄阳消。天地盈虚，与时消息。危难之世，势不可
久。五位既分，四时行矣。上九云：“否极则倾”，何可长也。
阴长，降入于观。

☴☷〈坤下巽上〉观内象，阴道已成，威权在臣。虽大观在上，
而阴道浸长。与巽为飞伏。诸侯临世，反应元士而奉
九五。《易》云：“观国之光，利用宾于王建。”癸酉至戊寅，阴
阳交伏，积算起戊寅至丁丑，周而复始。金土火互为
体，五星从位起，荧惑星宿从位降。辛未，土木分气二
十八，阴阳升降，定吉凶成败。取六四至于九五，成卦
之终也。《易》云：“观我生。”又云：“风行地上。”列象分爻，以定
阴阳进退之道，吉凶见矣。地上见巽，积阴凝盛，降入
于剥。

☶☷〈坤下艮上〉剥，柔长刚减，天地盈虚，体象金为本，随时
运变，水土用事，成剥之义，出于上九。《易》云：“硕果不食，
君子得舆，小人剥。庐”与艮为飞伏，天子治世，反应大
夫。建甲戌至己卯，阴阳定候，积算起己卯木，至戊寅
木，周而复始，纯土配金用事，五星从位起镇星，张宿
从位，降丙子，金土分气三十六。《易象》云：“山附于地，剥。
君子俟时”，不可苟变。存身避害，与时消息。春夏始生，
天气盛大；秋冬严杀，天气消灭，故当“剥”道。已成，阴盛
不可逆，阳息阴专，升降六爻，反为游魂荡入晋
☲☷。〈坤下离上〉晋，阴阳返复，进退不居，精粹气纯，是为“游
魂。”金方以火土运用事，与艮为飞伏。诸侯居世，反应
元士。建己卯至甲申，阴阳继候，积算起甲申金，至癸
未土，周而复始。五星从位起太白，翼宿从位降己酉
金。二象分候，二十八运配金土，积算起候，无差于晷
刻。吉凶列陈，象在其中矣；天地运转，气在其中矣；干
道变化，万物通矣。六爻交通，至于六卦，阴阳相资、相
反、相克、相生，至游魂复归本位，为大有，故曰“火在天
上。”大有为归魂卦。定吉凶，配人事五行象乾，为指归
地。

☲☰〈干下离上〉大有卦复本宫曰“大有”，内象见干是本位，
纯金用事，与坤为飞伏，三公临世，应上九为宗庙建
戊寅至癸未，积算起癸未土，至壬午火，周而复始。五
星从位起太阴，轸宿从位降甲辰。金土分象，三十六
候，配阴阳升降六位相荡，返复其道，吉凶度数，与干
卦同。分六五，阴柔为日，照与四方，象天行健，少者为
多之所宗，六五为宗也。《易》曰：“火在天上大有”，阴阳交
错，万物通焉。阴退阳伏，返本也。乾象分荡八卦，入大
有，终也。干生三男，次入震宫八卦。

☳☳〈震下震上〉震分阴阳，交互用事，属于木德，取象为雷，
出自东方。震有声，故曰雷。雷能警于万物，为发生之
始，故取东也。为动之主，为生之本。《易系》云：“帝出乎震。”
与巽为飞伏宗庙，应上六运数入丙子至辛巳，积算
起辛巳至庚辰，土宫配，吉凶，周而复始。五星从位起
岁星，角宿从位降庚戌土。内外木土二象俱震。《易》曰：
“震惊百里。”又云：“畏邻戒也。”取象为阳，配爻属阴，故曰
“阴阳交错而为震。”气候分数三十六，定吉凶于顷刻
毫厘之未，无不通也，无不备也。阴阳交互，阳为阴，阴
为阳，阴阳二气荡而为象，故初九三阴为豫。

☳☷〈坤下震上〉《豫》卦配水火木以为阳用事。《易》云：“利建侯
行师。”又云：“天地以顺动，故日月不过，四时不忒。圣人
以顺动则刑罚清而民服。”与坤为飞伏，世立元士为
地。《易》奉九四为正应，建丁丑至壬午，积算起壬午至
辛巳，以六爻定吉凶，周而复始。五星从位起荧惑，亢
宿从位降乙未，土上木下，见土，内顺外动，故为悦豫。
时有屯夷，事非一揆。爻象适时，有凶有吉。人之生世，
亦复如斯，或逢治世，或逢乱时，出处存亡，其道皆系。
《易》云：“大矣哉！”阴阳升降，分数二十八，极大小之数，以
定吉凶之道。《豫》以阳适阴为内顺，成卦之义，在于九
四一爻。以阳荡阴，君子之道，变之于解。

☳☵〈坎下震上〉解，阴阳积气，聚散以时，内险外动，必散。《易》
云：“解者，散也，解也。”品汇甲拆，雷雨交作，积气运动，天
地剖判，成卦之义，在于九二，与坎为飞伏，立大夫于
世为人，而六五降应，委权命于庶品。建戊寅至癸未，
推吉凶于阴阳，定运数于岁时。积算起癸未至壬午，
周而复始。五星从位起镇星，氐宿从位降戊辰木下
见水动而险。阴阳会散，万物通焉。升降属阳，荡阴，以
阳为尊，尊者高而卑者低。变六三为九三《恒》卦。分气
候定数，极位于三十六。变坎入巽，居内，象为雷风，运
动鼓吹万物，谓之《恒》。

☳☴〈巽下震上〉“恒久于其道”，立于天地。雷与风行，阴阳相
得，尊卑定矣。“号令发而万物生焉，雷风行而四方齐
也。”与巽为飞伏。三公治世，应于上六。宗庙建己卯至
甲申，金木起度数，积算起甲申至癸未，周而复始。五
星从位起太白，房宿从位降辛酉，上下二象见，水分
阴阳于内外，气候分数三十八九三，至于阳屯之位，
不顺所履，无定其位。《易》云：“不𢘆其德，或承之羞。”阴阳
升降，反于阴，君道渐进，臣下争权，运及于升。

☷☴〈巽下坤上〉升阳升阴而阴道凝盛，未可便进，渐之曰
升。升者，进也。卦虽阴而取象于阳，故曰“以阳用事。”与
坤为飞伏，诸侯在世，元士为应。候建庚辰至乙酉，积
算起乙酉至甲申，周而复始，五星从位起太阴心宿
入位，降癸丑，土下见木，内外俱顺，动阴阳而长岁时。
人事配吉凶，发乎动。《易系》云：“吉凶悔吝生乎动。”气候
配象，数位三十六，自下升高，以至于极，至极而反，以
修善道，而成其体。阴道革，入阳为坎，水与风见井
☵☴。〈巽下坎上〉井，阴阳通变，不可革者，井也。井道以澄清
不竭之象，而成于井之德也。《易》云：“井者德之基。”又云：
“往来井井，见功也。”改邑不改井，德不可渝也。与坎为
飞伏，九五处至尊，应用见本象，建辛巳至丙戌，积算
起丙戌至乙酉，周而复始，五星从位起岁星，尾宿从
位降戊戌，坎下见风险于前，内外相资益于君，贤人
有位，君子不孤。《传》曰：“德不孤必有邻。”气候所象，定数
于二十八。天地之数，分于人事，吉凶之兆，定于阴阳，
阴生阳消，阳生阴灭，二气交互，万物生焉。震至于井，
阴阳代位，至极则反，与巽为终，退复于本，故曰“游魂
为大过。”

☱☴〈巽下兑上〉大过，阴阳代谢。至于《游魂，系》云：“精气为物，
游魂为变。”是故知鬼神之情状，互体象乾，以金土定
吉凶，去本末，取二五为过之功。与《坎》为飞伏，降诸侯，
立元首，元士居应。上建丙戌至辛卯，积算起辛卯至庚寅，周而复始。五星从位起荧惑，箕宿从位，降丁亥。
阴阳相荡，至极则反，反本及末。于游魂。分气候三十
六，阳入阴，阴阳交互，反归于本，曰《归魂降随卦
☱☳》。〈震下兑上〉随，震象复本曰“随”，内象见震曰“本”，纯木用
事，与《巽》为飞伏。世立三公，应宗庙，建乙酉至庚寅，积
算起庚寅至己丑，周而复始。五星从位起镇星，计都
从位降庚辰，气候分数二十八，六位虽殊，吉凶象震。
进退随时，各处其位，无差晷刻内外。二象悦而动随，
附于物，系失在于六爻。吉凶定于起算之端，进退见
乎随时之义，金木交刑，水火相敌，休废于时，吉凶生
焉。震以一君二民，动得其宜，本于《干》而生乎震，故曰
“长男。”阴阳升降为八卦，至《随》为定体，资于始而成乎
终。坎降中男而曰《坎》，互阳爻居中为坎卦。

☵☵〈坎下坎上〉坎积阴，以阳处中，柔顺不能履重刚之险，
故以刚克柔而履险而曰阳。是以《坎》为属中男，分北
方之卦也。与离为飞伏，世立宗庙，居于阴位，比近九
五，全于坎道，远于祸害。三公居应，亦为阴暗，成《坎》之
德，在于九五、九二也。建起戊寅至癸未，积算起癸未
至壬午，周而复始。五星从位起太白，牛宿从位降戊
子。岁候运数三十六，内外俱坎，是重刚之位。《易》曰：“坎，
陷也。”震以阳居初，能震动于物，能为动主。坎以阳居
中，为重刚之主，故以坎为险。阳变阴，成于险道。今以
阴变阳，止于为节。

☵☱〈兑下坎上〉节，水居泽上，泽能积水，阳止于阴，故为节。
节者，止也。阳荡阴而积实，居中悦内，而险于前。阴阳
进退，金水交运，与兑为飞伏，元士立元首，见应诸侯。
建起甲申至己丑，积算起己丑至戊子，周而复始，五
星从位起太阴，女宿从位降丁巳，金上见水，本位相
资，二气交争，失节则嗟。《易》云：“不节若则嗟若。”分气候
二十八中“男入兑，少女分。荡入阴中位见阳，升降见
长男，次入水雷屯。”

☵☳〈震下坎上〉屯，内外刚长，阴阳升降，动而险。凡为物之
始出，皆先难后易。今屯则阴阳交争，天地始分，万物
萌兆，在于动难，故曰屯。故《易》曰：“屯如邅如，乘马班如，
泣血涟如，难定乃通。”《易》云：“女子贞不字，十年乃字。”土
木应，象见吉凶。与震为飞伏，世上见大夫，应至尊。阴
阳得位，君臣相应，可以定难。于草昧之世，建乙酉至
庚寅，积算起庚寅至己丑，周而复始。五星从位起岁
星，虚宿从位降庚寅。分气候三十六，阳适阴入中女，
子午相敌见吉凶。

☵☲〈离下坎上〉《既济》。二气无冲，阴阳敌体，世应分君臣，刚
柔得位，曰《既济》。与《离》为飞伏。世上见三公，应上见宗
庙。内外阴阳相应，坎离相纳，上下交，五行相配，吉凶
丽乎爻象。建丙戌至辛卯，卦气分节气。始丙戌受气，
至辛卯成正象。考六位，分刚柔，定吉凶。积算起辛卯
至庚寅，周而复始。五星从位，起荧惑，危宿从位，降己
亥，分气候二十八。坎入《兑》为积阴，二象分俱阴，上下
反复卦变《革》。

☱☲〈离下兑上〉革，二阴虽交，志不相合，体积阴柔，爻象刚
健，可以革变。兑上离下，务上下积阴，变改之兆，成物
之体，故曰“革。”《易》云：“君子豹变，小人革面。”与兑为飞伏，
诸侯当世见元士。九五、六二为履正位。天地革变，人
事随而更也。建始丁亥至壬辰，水土配位，积算起壬
辰至辛卯，周而复始。五星从位起镇星，室宿从位降
丁亥分气候三十六，其数起元首，上金下火。金积水
而为器，火变生而为熟，生熟禀气于阴阳，革之于物，
物亦化焉。《易》云：“己日乃孚。”阴阳更始，动以见吉凶，动
以柔当位，刚。会之光大，革变于丰。

☳☲〈离下震上〉丰，雷火交动，刚柔散气，积则暗，动乃明。《易》
云：“丰其屋，蔀其家，窥其户，閴其无人，三岁不觌乃凶。”
火木分象，配于积阴，与震为飞伏。阴处至尊，为世。大
夫见应，君臣相暗，世则可知。臣强君弱，为乱世之始。
建生戊子至癸巳，雷与火震动曰丰，宜日中。夏至积
阴生，丰当正应，吉凶见矣。积算起癸巳至壬辰，周而
复始。五星从位起太白，壁宿从位降庚申，分气候二
十八，上木下火。气禀纯阳，阴生于内，阳气杂正性溃
乱，极乃反为游魂，入积阴，阴阳升降，反归于本，变体
于有无，吉凶之兆，或见于有，或见于无，阴阳之体，不
可执一为定象。于八卦，阳荡阴，阴荡阳，二气相感而
成体，或隐或显，故《系》云：“一阴一阳之谓道。”外卦震降，
阴入《明夷》。

☷☲〈离下坤上〉《明夷》。积阴荡阳，六位相伤，外顺而隔于明，
处暗不分，伤于正道，曰《明夷》。五行升降，八卦相荡，变
阳入纯阴，阴道危，阳道安，故与震为飞伏，伤于明而
动乃见志。退位入六四，诸侯在世，元士为应，君暗臣
明，不可止。建起六四，癸巳至戊戌，积算起戊戌至丁
酉，周而复始。五星从位起太阴，奎宿从位降癸丑，分
气候三十六，地有火，明于内，暗于外，当世出处，为众
所疑之所及，伤于明。《易》曰：“三日不食，主人有言”，阴阳
进退，金水见火，气不相合，六位相荡，四时运动，静乃
复本，故曰：游魂次降，归魂入师卦
☷☵。〈坎下坤上〉师，变离入阴，伤于正道，复本归坎，阳在其
中矣。处下卦之中，为阴之主，利于行师。《易》云：“师者，众
也”，众阴而宗于一阳，得其贞正也。与离为飞伏，阴阳
相薄，刚柔迁位，世主三公，应为宗庙建始壬辰至丁
酉，积算起丁酉至丙申，周而复始。五星从位，起岁星，
娄宿从位，降戊午，分气候二十八，地下有水，复本位。
六五居阴处阳位。九二贞正，能为众之主，不溃于众。
《易》云：“师，贞，丈人吉。”八卦始于坎，阴阳相荡，反至于极，
则归本坎中男。升降得失，吉凶悔吝，策于六爻。六爻
之设，出于蓍，蓍之得象，而卦生积算，起于五行。五行
正则吉，极则凶，吉凶之象，显于天地人事、日月岁时。
坎之变于艮，艮为少男，少男处卦之末，为极也。次入
《艮》卦；

☶☶〈艮下艮上〉艮。干分三阳，为长中少，至艮为少男。本体
属阳，阳极则止，反生阴象。《易》云：“艮，止也。”于人为首、为
背，取象为山、为石、为门、为狗，上艮下艮，二象土木分
气候，与兑为飞伏世上见宗庙，三公为应。阴阳迁次，
长幼分形。庚寅至乙未，阴长阳极，升降六位，进退顺
时，消息盈虚。积算起庚寅至己丑，周而复始。五星从
位起荧惑，胃宿从位降丙寅，分数位三十六，金木相
敌，升降以时，艮止于物，背于物。《易》云：“时止则止，时行
则行。”刚极阳反阴长，积气止于九三。初六变阳，取其
卢中，文明在内，成于贲，次降入《贲》卦。

☶☲〈离下艮上〉贲。泰取象，上六，柔来文刚，九二刚上文柔，
成贲之体，止于文明。贲者，饰也，五色不成谓之贲，文
彩杂也。山下有火，取象文明，火土分象。与离为飞伏，
世立元士。六四诸侯在应，阴柔居尊，文柔当世，素尚
居高，侯王无累。《易》云：“贲于丘园，束帛戋戋。”建始辛卯
至丙申，积算起丙申至乙未，周而复始。五星从位起，
镇星昴宿从，位降己卯，分气侯二十八，土火木分，阴
阳相应为敌体。上九积阳素尚，全身远害，贵其正道。
起于潜，至于用九，阴阳升降，通变随时。离入干将之
大畜，次降六二中虚，为三连入《大畜》卦。

☶☰〈干下艮上〉“大畜”，阳长阴消，积气凝盛，外止内健，二阴
犹盛，成于畜义。《易》云：“既处畜，消时行阳”，未可进，取于
下卦，全其健道，君子以时顺其吉凶。与干为飞伏，建
始壬辰至丁酉，积算起丁酉至丙申，周而复始。五星
从位起太白，毕宿从位降甲寅。九二大夫应世，应六
五，为至尊。阴阳相应，以柔居尊，为畜之主。分气候二
十八。山下有干，金土相资，阳进阴止，积雨润下，畜道
光也。乾象内进，君道行也。吉凶升降，阴阳得位，二气
相应。阳上薄阴，阴道凝结。上于阳，长为雨，反下九居
高位，极于畜道，反阳为阴，入于《兑》象。六三应上九，上
有阳九，反应六三，成于《损》道。次降《损》卦。

☶☱〈兑下艮上〉损，泽在山下，卑险于山。山高处上，损泽益
山。成高之义，在于六三。在臣之道，奉君立诚。《易》云：“损
下益上”，与兑为飞伏。三公居世，宗庙建始癸巳至戊
戌，积算起戊戌至丁酉，周而复始。五星从位起，太阴
觜宿从位降。丁丑，土星入卦，配吉凶。阴阳相荡，位不
居六，爻有吉凶，四时变更，不可执一以为规。分气候
二十八，阴阳升降。次艮入离，见《睽》之象。损益六爻，刚
长阴，次入火，泽《睽卦》。

☲☱〈兑下离上〉睽、火、泽二象，气运非合。阴消阳长，取象何
比？惟阳是从，阴阳动静，刚柔分焉。先睽后合，其消通
也。文明上照，幽暗分矣。《易》云：“见豕负涂，载鬼一车。先
张之弧，后说之弧。遇雨则吉，群疑亡也。”与离为飞伏，
诸侯立。九四为世初，元士为应。建始甲午至己亥，积
算起己亥至戊戌，五星从位起岁星，参宿从位，降己
酉。分气候三十六，金火二运合土宫，配吉凶于岁时，
六五阴柔应文明，九二四得立权臣，阴阳相荡，六位
逆迁，变离入干，健于外象。坎入《履》，次降入天泽《履卦
☰☱》。〈兑下干上〉天下有泽曰履。得位吉，失位凶，素尚吉。《易》
云：“视履考祥，其旋元吉。”与干为飞伏，六丙属八卦，九
五得位为世身，九二大夫合应。象建始乙未至庚子，
积算起乙亥至庚子，五星从位起荧惑，井宿从位降
壬申，分气候，金火入卦，起于极数二十八。阳多阴少，
宗少为贵。得其所履则贵，失其所履则贱。《易》云：“眇能
视，跛能履”，吉凶取此文为准。六位推迁，积欠起算，数
休王相破，资益可定吉凶也。升降反位，归复，止于六
四，入阴，为游魂，《中孚》卦。

☴☱〈兑下巽上〉《中孚》。阴阳变动，六位周匝，反及游魂之卦，
互体见民止于信义。与干为飞伏，艮道革变升降，各
禀正性。六四诸侯立世，应初九元士，九五履信，九二
反应，气候相合，内外相敌。建始庚子至乙巳，积算起
乙巳至甲辰，周而复始。五星从位，起镇星，鬼宿从位，
降辛未，分气候三十六。风与泽二气相合，巽而说，信
及于物，物亦顺焉。《易》云：“信及豚鱼。”兑入艮，六三入阳，
内二阳归阴，阴阳交互，复本曰归魂。次降归魂，风山
渐卦。

☴☶〈艮下巽上〉渐，阴阳升降。复本曰：“归魂之象。”巽下见艮，
阴长阳消，柔道将进，与兑为飞伏。九三三公居世，宗庙为应，建始乙亥至甲辰，积算起甲辰至癸卯，周而
复始。五星从位起太白，柳宿从位降丙辰，分气候二
十八，上木下土，风入艮，象渐退之象也。互体见离，主
中文明。九五传位，得进道明也。六二阴柔得位应至
尊。《易》云：“鸿渐于磐，饮食衎衎，阴阳升降。”八卦将尽，六
十四爻，阴阳相杂，顺道进退，次于时也。少男之位，分
于八卦。终极阳道也。阳极则阴生，柔道进也。降入坤
宫八卦。

卷中

坤　　复　　《临　　》《泰　　》大壮　　《夬》《需　　》《比　　》《巽　　》小畜　《家人　　》《益》无妄　噬嗑　《颐　　》《蛊　　》《离　　》《旅》《鼎　　》《未济　》《蒙　　》《涣　　》《讼　　》、同人《兑　　》《困　　》《萃　　》《咸　　》《蹇　　》《谦》小过　《归妹》

☷☷〈坤下坤上〉坤，纯阴用事，象配地属土，柔道光也。阴凝
感与干相纳，臣奉君也。《易》云：“黄裳元吉。”六二内卦，阴
处中，臣道正也。与干为飞伏，宗庙居世，三公为应，未
免龙战之灾，无成有终。初六起履霜，至于坚冰，阴虽
柔顺，气亦坚刚，为无邪气也。建始甲午至己亥，积算
起己亥至戊戌，周而复始。五星从位，起太阴西南方
之卦。星宿从位降癸酉金分，气候三十六，阴中有阳，
气积万象，故曰阴中阴。阴阳二气，天地相接，人事吉
凶，见乎其象。六位适变，八卦分焉。阴虽虚，纳于阳位
称实，升降反复，不能久处，千变万化，故称乎《易》。易者，
变也。阴极则阳来，阴消则阳长，衰则退，盛则战。《易》云：
“上六，龙战于野，其血元黄。”阳属阳，来荡阴。坤内卦初
六适变入阳曰“震。”阴盛阳微，渐来之义，故称“复。”次降
阳入地，雷《复》卦。

☷☳〈震下坤上〉复，阴极则反，阳道行也。《易》曰：“君子道长，小
人道消。”又曰：“七日来复。”六爻反复之称。《易》云：“初九不
远复，无祇悔。”六爻，盛卦之体总称也。月一阳为一卦
之主，与震为飞伏。初九元士之世，六四诸侯见应，建
始乙未至庚子，积算起庚子至己亥，周而复始。土水
见候，五星从位起岁星张宿从位降庚子，分气候二
十八。坤上震下，动而顺，是阳来荡阴，阴柔反去，刚阳
复位，君子进，小人退。《易》云：“休复元吉。”阳升阴降，变六
二，入兑，象次并临。二阳将进，内为悦，阴去阳来气渐
隆，火之入地，泽临卦。

☷☱〈兑下坤上〉临，阳长阴消，悦而顺，金土应候，刚柔分。震
入兑二，阳刚本体，阴柔降入临。临者大也。阳爻健顺，
阴爻退散。《易》曰：“君子之道。”《易》云：“至于八月凶。”阳长，六
爻反复，吉凶之道可见矣。与兑为飞伏，九二大夫立
世，六五至尊，应上位。建始丙申至辛丑七月积气，至
六月吉凶随爻考污隆。积算起辛丑至庚子，五星从
位起荧惑，翼宿从位，在丁卯分，气候三十六。坤下见
兑，悦泽临，阳升阴降，入三阳。乾象及坤，即《泰》卦。外坤
积阴，内兑亦为阴，二阴合体，柔顺之道，“不可贞”，吉凶
以时，配于六位，用于阳长之爻，成《临》之义。六三将变
阳爻，至次降入《泰》卦。

☷☰〈干下坤上〉泰，乾坤二象，合为一运，天入地交，泰万物
生焉。小往大来，阳长阴危，金土二气交合。《易》云：“泰者，
通也。”通于天地，长于品汇，阳气内进，阴气升降，升降
之道，成于泰象。与干为飞伏，三公立，九三为世上六
宗庙为应候。建始丁酉至壬寅，积算起壬寅至辛丑，
周而复始。五星从位起镇星，轸宿从位降甲辰，分气
候二十八，地下有天，阳道浸长不可极，极则否成。存
《泰》之义，在于六五。阴居阳位，能顺于阳，阴阳相纳，二
气相感，终于《泰》道。外卦纯阴，阳来刚柔，成于震象。阴
降阳升，居干上，成《大壮》。

☳☰〈干下震上〉大壮。内外二象动而健，阳胜阴而为壮。《易》
曰：“羝羊触藩，羸其角。”进退难也。壮不可极，极则败；物
不可极，极则反。故曰：“君子用罔，小人用壮。”与震为飞
伏，九四诸侯立世，初九元士在应。建始戊戌至癸卯，
积算起癸卯至壬寅，五星从位起太白，角宿从位降
庚午，分气候三十六。雷在天上，健而动，阳升阴降，阳
来荡阴，吉凶随爻，著于四时。九四，庚午火之位。入《坤》，
为卦之本，起于子，灭于寅，阴阳进退，六位不居，周流
六虚，外象。震入兑，为阴，悦适爻为刚长。次降入夬，阳
决阴之象。入泽，天夬卦。

☱☰〈干下兑上〉夬。刚决柔，阴道灭。五阳务下，一阴危，上将
反游魂，九四悔也。泽上于天，君道行也。与兑为飞伏。
九五立世，九二大夫为应，建始己亥至甲辰，积算起
甲辰至癸卯，周而复始。金木分，干兑入坤象，五星从
位起，太阴，亢宿从位降。丁酉分气候二十八。《易》云：“泽
上于天，夬，扬于王庭。柔道消，消不可极，反于游魂。”九
四柔来文刚，阴道存也。阴之道不可终否，刚柔相济，
日月明矣。天地定位，人事通也。故曰：“雷动风行，山泽
通气。”人之运动，体斯合矣。阴阳升降，反复道也。次降
入游魂水天《需卦》。

☵☰〈干下坎上〉《需》，云上于天，凝于阴而待于阳，故曰“需。”需者，待也。三阳务上而隔于六四，路之险也。《坤》之反复，
适阳入阴，阴阳交会，运动阴雨，积而凝滞于阳，通乃
合也。与兑为飞伏游魂，立世诸侯，应初九元士，建始
甲辰至己酉，积算起己酉至戊申，周而复始。金土入
干，《坎》，五星从位起岁星，氐宿从位降戊申，分气候三
十六。干外见《坎》，健而进，隘在前也。《需》与饮食，争于坎
也。阴阳相激，胜负有倚。反为不速，敬终有庆。阴阳渐
消，阳道行行。反复其位，不妄于阴坎，降入归魂。水地
《比》卦，坤之归魂也。

☵☷〈坤下坎上〉比，反本复位，阴阳相定，六爻交互，一气在
也。水在地上，九五居尊，万民服也。《比》亲于物，物亦附
焉。“原筮于宗，归之于众。诸侯列土，君上崇之，奉于宗
祧。盟契无差，邦必昌矣。”与《干》为飞伏、归魂六三，三公
居世，应上六，宗庙建始。癸卯至戊申，积算起荧惑，房
宿从位降乙卯，分气候二十八。阴道将复，以阳为主。
一阳居尊，群阴宗之，六爻交分，吉凶定矣。地道之义，
妻道同也；臣之附君，比道成也；归魂复本，阴阳相成，
万物生也。故曰：“《坤》生三女。”巽离、《兑》，分长中、下，以阳求
阴。《干》之《巽》，为长女。

☴☴〈巽下巽上〉巽，阳中积阴而巽顺，风从穴入于物，号令
齐顺，天地明也。“内外禀于一阴”，顺于天地道也。声闻
于外，远彰柔顺，阴阳升降，柔于刚也。本于坚刚，阴来
又柔，东南向明，齐肃阴阳，与《震》为飞伏。宗庙居世，三
公在应，建始辛丑至丙午，积算起丙午至乙巳，周而
复始。分气候，其数三十六。阴气起阳，阳顺于阴，阴阳
和柔，升降得位，刚柔分也。“阴不可盈”，晷刻倾也。初六
适变，阳来阴退，健道行也。三阳务进，外阴阳也。适变
于内，外未从也。次降阴交于阳九，为《小畜》卦。

☴☰〈干下巽上〉《小畜》。《易》云：“密云不雨，自我西郊。”《小畜》之义，
在于六四，三阳连进于一危也。外巽体阴，畜道行也。
巽之初六，阴荡阳气感积，阴不能固，退复本位，三连
同往，而不可见，成于畜义外象明矣。《易》云：“既雨”，既处
也。与干为飞伏，初九元士居世，六四诸侯在应，建始
壬寅至丁未，积算起丁未至丙午，周而复始。木土入
干巽，五星从位起，太白，尾宿从位降。甲子分气候，其
数二十八。一阴居六，四建子入阳宫，推其休咎，处吉
凶。刚健立阳爻，阴凝在巽体。《易》云：“舆说輹，夫妻反目。”
夏至起纯阴，阳爻位伏藏。冬至阳爻动，阴气凝地，阴
阳升降，以柔为刚，见中虚，文明积气居内象。次降入
风火家人卦。

☴☲〈离下巽上〉《家人》，乾刚俱变文明，内外相应，阴阳得位，
居中履正，火上见风，家人之象。闲邪存诚，嗃嗃得中，
互体见文明，家道明也。内平遇坎险象，家人难也。酌
中之义，在于六二。与离为飞伏，建始癸卯至戊申，积
算起戊申至丁未，金土入离，巽，大夫居世，应九五立
君位，五星从位起太阴，箕宿从位降己丑，分气候，其
数三十六，火木分形，阴阳得位，内外相资，二气相合，
君君臣臣，父父子子，兄兄弟弟。《易》曰：“家人嗃嗃，妇子
嘻嘻。”治家之道，分于此也。吉凶之义，配五行，进退文
明，运动变化之象。九三，适阴入震，风为雷，合曰益，次
降风雷益卦。

☴☳〈震下巽上〉益，天地不交曰否。六二阴上乘刚，九四下
降积阴，故为益。《易》曰：“损上益下，雷动风行，男下女上。
阳益阴，君益于民之仰也。”互见坤，坤道柔顺。又外见
艮，艮止阳益阴，止于阳，柔道行也。与震为飞伏。六三
三公居世，上九宗庙为应。建始甲辰至己酉，积算起
己酉至戊申，周而复始。土金入震巽，五星从位起岁
星，计宿从位，降庚辰，分气候二十八，阴阳二木合金
土配象，四时运转，六位交分，休废旺生，吉凶见乎动
爻。配日月星辰进退，运气升降，复当何位，适变于外，
阳入阴爻二，象健而动，属于天地也。阴阳相荡，次降
入天雷《无妄卦》。

☰☳〈震下干上〉《无妄》。乾刚震动，二气运转。天下见雷，行正
之道。刚正阳长，物无妄矣。内互见艮，止于纯阳。外互
见《巽》，顺于阳道。天行健而动，刚正于物，物则顺也。金
木配象，吉凶明矣。与干为飞伏，九四诸侯在世，初九
元士立应。上建始乙巳至庚戌，积算起庚戌至己酉，
周而复始。火土入干，震，五星从位，起荧惑，牛宿从位，
降壬午，分气候三十六，上金下木，二象相推，阴阳升
降，健而动。内见一阳，应动刚，五行分配，吉凶半矣。九
五适变入文，柔阴荡阳，爻归复位，刚柔履次明在外，
进退吉凶见中虚。次降入火雷噬嗑卦。

☲☳〈震下离上〉噬嗑，柔乘文刚，积气居中，阴道明白，动见
文明，雷电合分，威光而噬嗑也。《易》曰：“颐中有物曰噬
嗑。”阴阳分中动而明，物有不齐，啮而噬。吉凶之道，象
于五行，顺则吉，逆则凶。火木合卦，配升降，与离为飞
伏。六五居尊，应六二。大夫建始，丙午至辛亥，积算起。
辛亥至庚戌，周而复始。火土入离震，五星从位起，镇
星女宿从位降己未，土分，气候二十八。火居水上，阳
中见阴，阳杂气浑而溷。吉凶适变，随时见也。返复阴，
游魂入卦。五行进退，始终之道，斯可验矣。升降六爻极返终，下降山雷《颐》卦。

☶☳〈震下艮上〉《颐》六位，上下周而复始，内外交互，降入纯
阴，地之气萃在其中，积纯和之气，见浩然之道明矣。
土木配象，吉凶从六。虚与震为飞伏六四。诸侯在世，
元士之初九见应建始辛亥至丙辰，积算起丙辰至
乙卯，周而复始。土木入艮震，五星从位，起太白，虚宿
从位，降丙戌，土分气候三十六。山下有雷，止而动，阴
阳通变，分气候，内外刚而积中柔，升降游魂，下居六
四位，特分复归于本，吉凶起于六四，次环六位，星宿
躔次也。极则反本，降入归魂，山风《蛊卦》。

☶☴〈巽下艮上〉蛊，适六爻，阴阳上下，本道存也。气运周而
复始，山下见风，止而顺，内互悦而动。《易》云：“蛊者事也。”
先甲后甲，事分而令行，金土合木象。复本曰归魂，与
震为飞伏。九三归魂立，三公在世，应上九见宗庙建
始庚戌至乙卯，积算起乙卯至庚寅，周而复始。土木
入艮巽，五星从位起太阴，危宿从位，降辛酉。金分气
候二十八。木，上见土，风落山贞，干于父事。阴阳复位，
长幼分焉。八卦循环，始于《巽》，《归魂》内象见还元。六爻
进退，吉凶在于四时。积算起宫，从乎建始。升阴阳，巽
宫适变入离，文柔分矣。阴入阳退见中虚，次水中女。
八卦相荡，阴阳定位，迁入离宫，八卦纯火，以日用事
☳☲。〈离下离上〉离本于纯阳，阴气贯中，禀于刚健，见乎文
明，故《易》曰：“君子以继明照于四方。”阳为阴主，阳伏于
阴也。是以离体为日为火，始于阳象，而假以阴气，纯
用刚健，不能明照，故以阴气入阳，柔于刚健而能顺
柔，中虚见火象也。与坎为飞伏，宗庙为世应，上见三
公，建始戊申至癸丑，积算起癸丑至壬子，周而复始。
土水二象入离火位，五星从位起，岁星室宿从位降。
己巳火分，气候三十六。内外二象配于火土为祥，互
见悦顺著于明。阴阳升降入初九，适变从阴，止于
艮，象吉凶从位起，至六五，休废在何爻，次降入火山
《旅卦》。

☲☶〈艮下离上〉旅，阴中见阳，荡入阳中，阴阳二气交互见
本象。火居山上，为旅之义。《易》曰：“旅人先笑后号咷。”又
曰：“得其资斧”，仲尼为旅人，固可知矣。与艮为飞伏，世
居初六，元士，九四诸侯见应。建始己酉至甲寅，积算
起甲寅至癸丑，周而复始。火土木入离艮，五星从位
起荧惑，壁宿从位降甲辰，分气候三十六。火土同宫，
二气合应，阴阳相对，吉凶分乎阴位。上九阳居宗庙，
得丧于《易》。六五为卦之主，不系于一，凶其宜也。内象
适变，荡阴入阳，巽顺于外，进退意器。外象明应，内为
鼎，次降火，从风入鼎。

☲☴〈巽下离上〉鼎，木能巽火，故鼎之象。亨饪见新，供祭明
矣。《易》曰：“鼎取新”，阴阳得应，居中履顺，三公之义，继于
君也。阴穴见火，顺于上也。中虚见纳，受辛于内也。金
玉之铉在乎阳，飨新亨饪，在乎阴。与巽为飞伏，九二
立大夫为世。六五居尊，见应建始。庚戌至乙卯，积算
起乙卯至甲寅，周而复始。分土、木，入离、巽，五星从位，
起镇星，奎宿。从位降，辛亥水分。气候三十六，火居木
上，二气交合，阴阳巽顺，器具形存，金玉坚刚，配象阴
阳，吉凶六位，递相迁次。九三适变，以阳入阴，见乎坎
险，降入水火《未济》卦。

☲☵〈坎下离上〉《未济》。阴阳二位，各复本体，六爻交互，异于
正象，故取《未济》名之。世应得位，阴阳殊涂，性命不交，
吉凶列矣。与坎为飞伏，六三三公为世应。宗庙建始
辛亥至丙辰，积算起丙辰至丁卯，水土二象入离坎，
五星从位起太白，娄宿从位降戊午。火分，气候二十
八，水火二象，坎离相纳，受性本异，立位见隔、《睽》于上
下，吉凶生也。受刑见害，气不合也。阴阳升降，入于外
卦。适离为艮，上著于象。天地盈虚，与时消息，其大也。
次降入山水《蒙》卦。

☶☵〈坎下艮上〉蒙，积阳居阴，止于坎陷，养纯正素，居中得
位。《易》云：“山下出泉”，蒙，二象摽正，天下通也。击暗释疑，
阳道行也。内实外正，暗得明，阴附于阳，稚道亨也，故
曰“蒙养正。”与艮为飞伏，诸侯立世，元士为应。建始壬
子至丁巳，积算起丁巳至丙辰，周而复始。火土入艮
坎，五星从位起，太阴，胃宿从位降丙戌。土分气候三
十六，山下“见水，畜聚居中，分流万派，六位不居，吉凶
适变，水土分也。阴阳进退，岁时物也。”六五阳中积阴，
入巽，见阴中阳，二气相荡，不可盈望。次降入风水《涣
卦》。

☴☵〈坎下巽上〉涣，水上见风，涣然而合。内外健而顺，纳实
居中，正，互见动而上。阴阳二象，资而《益》也。风行水上，
处险非溺也。九五“履正思顺”，非偪也。与《巽》为飞伏，九
五居尊，大夫应。建始癸丑至戊午，积算起戊午至丁
酉，周而复始。火土入坎巽，五星从位，起岁星，昴宿从
位降辛巳，火分气候，其数二十八。内卦坎中满一阳
居中，积实于内；风在外行，虚声外顺。吉凶之位，考乎
四序；盛衰之道，在乎机要。阴阳死于位，生于时，死于
时，生于位。进退不可诘。正盛则衰来，正衰则盛来。《易》
曰：“积善之家，必有馀庆，积不善之家，必有馀殃。”八卦始终，六虚反复，游魂生巽入干，为天水讼卦。

☰☵〈坎下干上〉讼，生生不绝之谓道。六位不居，返为游魂。
离宫八卦，以讼为反四。天与水违曰“讼。”五行所占，六
位定吉凶，非所背，顺为正。金与水，二气相资，父子之
谓。健与险，内外相激，家国之义。出象故以则，斯可验
矣。与《巽》为飞伏，诸侯居世，元士见应。建始戊午至癸
亥，积算起癸亥至壬戌，周而复始。火水入卦，五星从
位起；荧惑毕宿从位降，壬午火分。气候三十六。天下
见水，阴阳相背，二气不交，物何由生？吉凶宗于上九，
进退见于九四，二居中履正，得其宜也。阴阳升降，复
归内象。次降天火，《同人卦》。

☰☲〈离下干上〉同人，二气同进，健而炎上，同途异致，性则
合也。《易》曰：“出门同人，又谁咎也。”九二得位居中，六三
积阴待应，《易》曰：“先号咷而后笑。”八卦复位，六爻迁次，
周而复始，上下不停，生生之义，《易》道祖也。天与火明
而健，阳道正，阴气和也。吉凶故象，五行昭然。与坎为
飞伏归魂，立三公为世，上九宗庙为应。候建始丁巳
至壬戌，积算起。壬戌至辛酉，周而复始。火土入干，《离》
五星从位起镇星，觜宿从位降。己亥水分，气候二十
八，火上见金，二气虽同，五行相悖，六爻定位，吉凶之
兆，在乎五二。得时则顺，失时则逆，阴阳升降，岁月分
焉。爻象相荡，内外适变，八卦巡回，归魂复本，本静则
象生，故适离为兑，入少女，分八卦于《兑》象。

☱☱〈兑下兑上〉兑积阴为泽，纯金用体，畜水凝霜，阴道同
也。上六阴生，与民为合，土木入兑，水火应之。二阴合
体，积于西郊，冲艮入干，气类阴也。配象为羊，物类同
也。与艮为飞伏。上六宗庙在世，六三三公为应。建始
乙卯至庚申，积算起庚申至己未，周而复始。金土入
兑宫，五星从位起太白，参宿从位降丁未。土分气候
三十六，内卦互体见。离巽配火，木入金宫，分贵贱于
强弱，吉凶随爻算。岁月运气逐休王，阴阳升降变，初
九入初六，阳入阴为《坎》象。正体见阳位，刚柔分，吉凶
见也。适变内象入坎为《困》卦。

☱☵〈坎下兑上〉困，泽入坎，险水不通。困外禀内刚，阴道长
也。阴阳不顺，吉凶生也。《易》云：“困于石，据于蒺藜，入于
其宫，不见其妻，凶。”上下不应，阴阳不交，二气不合，五
行配六位，生悔吝。四时休王，金木交争，万物之情，在
乎几微。与坎为飞伏，初六元士为世，九四诸侯在应。
建始丙辰至辛酉，积算起辛酉至庚申，周而复始。土
金入坎兑，五星从位起太阴，井宿从位起太阴。降戊
寅，分气候，其数二十八。《坎》象互见。离火入兑，金水见，
运配吉凶，阴阳升降，坎入《坤》，阴气凝盛，降入萃
☱☷。〈坤下兑上〉萃，金火分气候。土木入兑宫，升降阴气盛，
刚柔相应合。九五定群阴，二气悦而顺，泽上于地，积
阴成萃。《易》曰：“萃者，聚也，吉凶生。”阳气合而悦，与坤为
飞伏，六二大夫居世，九五至尊见应。建始戊寅至癸
未，积算起癸未至壬午，周而复始。土木入坤兑，五星
从位起，荧惑，翼宿从位降。乙巳分气候。二十八。泽下
见坤，二气顺，木土入宫有爱恶。阴阳升降，阳气来止
于坤，象互见艮，兑象纳艮阴气强，次降泽山《咸卦
☱☶》。〈艮下兑上〉咸，山下有泽，虚己畜物，阳中积阴，咸于物
也。阳下于阴，男女之道，内外相应，感类于象也。六二
待聘，九五见召，二气交感，夫妇之道，体斯合也。《易》曰：
“咸感也，利取女吉。”与艮为飞伏。九三三公居世，上六
宗庙为应，建始戊午至癸亥，积算起癸亥至壬戌，周
而复始。火土入艮兑，五星从位起荧惑，柳宿从位降。
丙申，分气候三十六。土上见金，母子气合，阴阳相应，
刚柔定位，吉凶随爻受气，出则吉，刑则凶，阴阳等降
入外，险止于内，象为“水山《蹇卦》。”

☵☶〈坎上艮下〉蹇，利于西南，民道通也。水在山下，蹇险难
进，阴阳二气否也。阴待于阳，柔道牵也。险而逆止，阳
固阴长，处能竭至诚，于物为合，蹇道亨也。《易》曰：“王臣
蹇蹇，匪躬之故。”与坎为飞，伏六四，诸侯居世，初六元
士在应，建始己未至甲子，积算起甲子至癸亥，周而
复始。土水入坎艮，五星从位，起镇星，星宿从位降戊
申，分气候，其数三十六。土上见水，柔而和。此五行相
推，二气合，取象则阴阳相配也。九五适变入《坤》宫，宫
比得朋，阴气合也。次降入地山，《谦》。

☷☶〈艮下坤上〉谦，六位谦顺，四象无凶。一阳居内卦之上，
为谦之主。《易》曰：“谦谦君子，利涉大川。”阴阳不争，处位
谦柔。阴中见阳，止顺于谦。有无之位，上下皆通。《易》曰：
“㧑谦无不顺也。”与坤为飞伏，六位居世，大夫在应。建
始庚申至乙丑，积算起乙丑至甲子，周而复始。金土
入坤艮，五星从位起太白，张宿从位降癸亥，分气候
二十八。坤在艮上，顺而止。五行入位，象谦柔。阴阳升
降，至六五位，返入游魂，变归六四，八卦相离，四象分
也。次降入雷山小过卦。

☳☶〈艮下震上〉小过六四适变，血脉通也。阳入阴，阴入阳，
二气降，内外象。上下返应，二刚相适。土木入卦，分于
二，象雷处高山，亢之极也。内柔无正性，危及于外。《易》
曰：“飞鸟遗之音”，不宜上，宜下。与坤为飞伏，反归九四诸侯立世，元士见应。建始乙丑至庚午，积算起庚午
至己巳，周而复始。土火入震艮，五星从位起，太阴，翼
宿从位降庚午，分气候三十六，木下见土。二阳畜阴，
六位相刑，吉凶生也。上升下，阴阳反应，各私其党，六
爻适变，阴道悖也。升降进退，其道同也。之艮入兑，阴
纳与阳也。反复其位。次降入归魂，雷泽《归妹卦
☳☱》。〈兑下震上〉归妹，阴伏于本，悦动于外，二气不交，故曰
“归妹。”互见离坎，同于《未济》。适阳从阴，刚从外。至九四
至刚，六三悦柔，返无其应，凶。《并羊涉》卦之终，长何吉
也？与艮为飞伏，三公归魂之世，上六宗庙见应建始。
甲子至己巳，积算起。己巳至戊辰，周而复始。水土入
震兑，五星从位起岁星，轸宿从位降丁丑。土分气候
三十八，雷居泽上，刚气亢盛，阴阳不合，进退危也。吉
凶在上六，处于动极，适变位定时，不可易之道也。五
行考象，非合斯义。阴阳运动，适当何爻，或阴或阳，或
柔或刚，升降六位，非取一也。

易传下

夫《易》者，象也；爻者，效也。圣人所以仰观俯察，象天地
日月、星辰、草木万物，顺之则和，逆之则乱。夫细不可
穷，深不可极，故揲蓍布爻，用之于下。筮分六十四卦，
配三百八十四爻，序一万一千五百二十策，定天地
万物之情状。故吉凶之气顺，六爻上下次之，八九六
七之数，内外承乘之象，故曰：“兼三才而两之。”孔子曰：
“阳三阴四，位之正也。三者东方之数，东方日之所出，
又圆者径一而开三也。四者西方之数，西方日之所
入，又方者径一而取四也。言日月终天之道，故《易》卦
六十四，分上下，象阴阳也。奇耦之数，取之于乾坤。干
坤者，阴阳之根本；坎离者，阴阳之性命。分四营而成
《易》，十有八变而成卦。卦象定，吉凶明”，得失，降五行，分
四象。顺则吉，逆则凶。故曰：“吉凶悔吝生乎动。”又曰：“明
得失于四序。”运机布度，其气转易，王者亦当则天而
行，与时消息，安而不忘亡，将以顺性命之理，极蓍龟
之源，重三成六，能事毕矣。分天地乾坤之象，益之以
甲乙壬癸，震、巽之象配庚辛；坎离之象配戊己，艮兑
之象配丙丁。八卦分阴阳六位，五行光明四通，变易
立节。天地若不变易，不能通气。五行迭终，四时更废。
变动不居，周流六虚，上下无常，刚柔相易，不可以为
典要。惟变所适，吉凶共列于位，进退明乎机要。易之
变化六爻，不可据以随时所占。《周礼》太卜，“一曰《连山》，
二曰《归藏》，三曰《周易》，初为阳，二为阴，三为阳，四为阴，
五为阳，六为阴。一、三、五、七、九，阳之数；二、四、六、八十，阴
之数。”阴从午，阳从子。子午分行，子左行，午右行，左右
凶吉吉凶之道，子午分时，立春正月节在寅，《坎卦》初
六，立秋同用，雨水正月中在丑，巽卦初六，处暑同用，
惊蛰二月节在子，震卦初九，白露同用，《春分》二月中
在亥，《兑卦》九四，春秋分同用，清明三月节在戌，艮卦
六四，寒露同用。谷雨三月中在酉，离卦九四，霜降同
用。立夏四月节在申，坎卦六四，立冬同用。小满四月
中在未，巽卦六四，小雪同用。芒种五月节在午，干宫
九四，大雪同用，夏至五月中在巳，兑宫初九，冬至同
用，小暑六月节在辰，艮宫初六，小寒同用，大暑六月
中在卯，离宫初九，大寒同用。孔子云：“《易》有四易，一世
二世为地易，三世四世为人易，五世六世为天易，游
魂归魂为鬼易。八卦鬼为系爻，财为制爻，天地为义
爻，福德为宝爻，同气为专爻。”龙德十一月在子，在坎
卦左行；虎刑五月午，在离卦右行。甲乙庚辛天官，申
酉地官，丙丁壬癸天官，亥子地官，戊己甲乙天官，寅
卯地官，壬癸戊己天官，辰戌地官。静为悔，发为贞，贞
为本，悔为末。初爻上，二爻中，三爻下，三月之数，以成
一月。初爻三日，二爻三日，三爻三日，名九日。馀有一
日，名曰“闰馀。”初爻十日为上旬，二爻十日为中旬，三
爻十日为下旬。三旬三十，积旬成月，积月成年。八八
六十四卦，分六十四卦，配三百八十四爻，成万一千；
五百二十策，定气候二十四。考五行于运命人事天
道，日月星辰，局于指掌。吉凶见乎其位，《系》云：“吉凶悔
吝主乎动。寅中有生火，亥中有生木，巳中有生金。”〈亦云
土生之位〉申中有生水，丑中有死金，戌中有死火，未中有
死木，辰中有死水。土兼于中，建子阳生，建午阴生，二
气相冲，吉凶明矣。积算随卦起宫，乾坤震巽坎离艮
兑八卦相荡二气，阳入阴，阴入阳，二气交互不停，故
曰“生生之谓《易》。”天地之内，无不通也。干起巳，坤起亥，
震起午，巽起辰，坎起子，离起丑，艮起寅，兑起。〈缺二字〉于
六十四卦，遇王则吉，休则凶，冲则破，刑则败，死则危，
生则荣。考其义理，其可通乎？分三十为中，六十为上，
三十为下，总一百二十，通阴阳之数也。新新不停，生
生相续，故淡泊不失其所，确然示人。阴阳运行，一寒
一暑，五行互用，一吉一凶，以通神明之德，以类万物
之情，故《易》所以断天下之理，定之以人伦，而明王道。
八卦建五气，立五常，法象乾坤，顺于阴阳，以正君臣
父子之义。故《易》曰：“元亨利贞。”夫作《易》所以垂教，教之

有，见灾于星辰也；从有入无，见象于阴阳也。阴阳之
义，岁月分也。岁月既分，吉凶定矣。故曰：“八卦成列，象
在其中矣。”六爻上下天地阴阳运转有无之象，配乎
人事，八卦仰观俯察在乎人，隐显灾祥在乎天，考天
时察人事在乎卦，八卦之要，始于乾坤，通乎万物，故
曰：“《易》穷则变，变则通，通则久，久于其道，其理得矣。”卜
筮非袭于吉，唯变所适，穷理尽性于兹矣。

卷下

晁公武叙

《汉·艺文志》：“《易京氏》凡三种，八十九篇。”《隋·经籍志》有《京
氏章句》十卷，又有《占候》十种，七十三卷。《唐艺文志》有
《京氏章句》十卷，而《易占候》存者五种，二十三卷。今其
《章句》亡矣，乃略见于僧一行及李鼎祚之书。今传者
曰《京氏积算易传》三卷，《杂占条例法》一卷，或共题《易
传》四卷，而名皆与古不同。今所谓《京氏易传》者，或题
曰《京氏积算易传》者，疑《隋》《唐志》之错卦是也。《杂占条
例法》者，疑《唐志》之逆刺占灾异是也。《错卦》在隋七卷，
唐八卷，所谓积算杂逆刺占灾异十二卷是也。至唐
《逆刺》三卷，而亡其八卷。元祐八年，高丽进书，有《京氏
周易占》十卷，疑隋《周易占》十二卷是也。是古《易》家有
书而无传者多矣。京氏之书幸而与“存者才十之一，
尚何离夫师说耶？”景迂尝曰：“余自元丰壬戌，偶脱去
举子事业，便有志学《易》，而辄好王氏本妄，以谓弼之
外当自有名家者。果得《京氏传》，而文字颠倒舛讹，不
可训知。迨其服习甚久，渐有所窥，今三十有四年矣，
乃能以其象数辨正文字之舛谬于边郡山房寂寞
之中而私识之，曰：是书兆乾坤之二象以成八卦，凡
八变而六十有四。于其往来升降之际，以观消息盈
虚于天地之元，而酬酢乎万物之表者，炳然在目也。
大抵辨三易，运五行，正四时，谨二十四气，志七十二
候而位五星，降二十八宿。其进退以几而为一卦之
主者谓之世；奇耦相与，据一以起二而为主之相者
谓之‘应’”；世之所位而阴阳之肆者，谓之“飞。”阴阳肇乎
所配，而终不脱乎本，以隐显佐神明者，谓之“伏”；起乎
世而周乎内外，参乎本数以纪月者，谓之“建”；终之始
之极乎数而不可穷以纪日者，谓之“积”；会于中而以
四为用。一卦备四卦者，谓之《互》。《干》建甲子于下，《坤》建
甲午于上，八卦之上，乃生一世之初初。一世之五位，
乃分而为五世之位。其五世之上乃为游魂之世，五
世之初乃为归魂之世；而归魂之初乃生后卦之初。
其建刚日则节气，乘日则中气。其数虚则二十有八，
盈则三十有六，盖其可言者如此。若夫象遗乎意，意
遗乎言，则错综其用，唯变所适，或两相配而论内外
二象，若世与内，若世与外，或不论内外之象，而论其
内外之位，或三相参而论内外，与飞若伏，或相参而
论内外，世应建伏，或不论内外而论世建与飞伏，或
兼论世应飞伏，或专论世应，或论世之所忌，或论世
之所生，于其所起，见其所灭，于其所刑，见其所生。故
曰：“死于位，生于时，死于时，生于位。”苟非彰往而察来，
微显而阐幽者，曷足以与此？前是小王变四千九十
有六卦，后有管辂定《干》之轨七百六卦，复有入《坤》之
轨六百七十有二。其知之者，将可以语邵康节三《易》
矣。从小王之徒，唯知尚其词耳，其谓斯何？昔鲁商瞿
子木受《易》孔子五传而至汉田何子装，何授洛阳丁
光，光授砀田王孙，王孙授东海孟喜，孟喜授梁焦赣、
延寿，延寿授房，房授东海殷嘉、河东姚平、河南乘弘。
由是《易》有京房之学，而传盛矣。有瞿牧自生者，不肯
学京氏，曰：“京非孟氏学也。”刘向亦疑京托之。〈缺一字〉孟
氏，不知当时为何说也。今以当时之书验之，盖有《孟
氏京房》十一篇，《灾异》《孟氏京房》六十六篇，与夫《京氏
殷嘉》十二篇，同为一家之学，则其源委，孰可诬哉？此
亦学者不可不知也。若小王者，果何所授受邪？盖自
京氏为王学有馀力，而王学之适京氏则无繇矣。或
传是书而文字舛谬，得以予言而考诸凡学不可就
正者缺，以待来哲。积算杂占条例法，具如《别录》。

《干　》：《姤》《遁》《否》《观　　　》《震　》《豫》《解》《恒》《升》

《剥》：《晋》《大有　　　　　》《井》《大过》《随》。

坎　《节》《屯》《既济》《革　　》，《艮　》《贲》《大畜》《损》

《丰》《明夷》《师　　　　　》《睽》《离》《中孚》《渐》

坤　复临《泰》《大壮　　》《巽　》《小畜》《家人》《益》《无妄》。

《夬》：《需》：《比　　　　　　》噬嗑，《颐》《蛊》

离　：旅鼎未济蒙　　兑　困萃咸蹇

《涣》：《讼》同人　　　　　、《谦》《小过》《归妹》

叶适习学记言

世传京房《易》学，据《汉书》传《易》，自商瞿至田王孙，皆自
有次第，故言《易》者以田王孙为正。孟喜从王孙学，好
自称誉，得《易》家《候阴阳灾变书》，诈言王孙死时枕喜
股膝独传己，为梁丘贺所排矣。京房受学焦延寿，延
寿受学孟喜。孟喜且不为当时所信，况延寿乎？史谓
延寿独得隐氏之说，托之孟氏，《易》家不相同，皆以京氏为异党，而受梁丘贺学者亦京房。颜师古谓别一
人亦受学田何。今世有《京房易》，皆阴阳历数之书，又
有《京氏杂算数》十篇，其言庞杂，专主占筮。两人莫知
为谁，审为受延寿学者。今考《京房传》，本以卦气直日
为说，与其书不类。占事知来，房乃犯弘恭、石显，自不
能保其身，亦何贵于占乎？《易》于佗经，孔子最所致意，
盖言五十而学《易》，可以无大过。而自司马迁以来，学
者皆言孔子传商瞿，瞿本非门人高弟，略无一言见
于《论语》。性与天道，子贡且不得闻，而谓商瞿得之乎？

朱子语录

京房卦气用六日七分。季通云：“康节亦用六日七分，
但不见康节说处。”又曰：“京房辈说数，捉他那影里才
发见处，便算将去。且如今日一个人来相见，便就那
相见底时节算得这个是好人不是好人，用得极精
密，他只是动便算得，静便算不得。”

陈氏书录解题

《京房易传》三卷，《积算杂占条例》一卷，吴郁林太守陆
续注。京氏学废绝久矣，所谓章句者既不复传，而占
候之存于此者仅若此，校之前志，什百之一二耳。今
世术士所用“世应”、“飞伏”、“游魂”、“归魂”、“纳甲”之说，皆出京
氏。晁景迂尝为京氏学也，用其传为《易式》云。或作四
卷，而条例居其首。又有《参同契》《律历志》，见阴阳家，专
言占候。

项安世周易玩辞

以京易考之，世所传《火珠林》者，即其法也。以三钱掷
之两背，一面为拆，即两少一多，少阴爻也；两面一背
为单，即两多一少，少阳爻也。俱面为交，交者拆之聚，
即三多老阴爻也。俱背为重，重者单之积，即三少，老
阳爻也。盖以钱代蓍，一钱当一揲，此后人务径截以
趋卜肆之便，而本意尚可考。其所异者，不以交重为
占，自以世为占，故其占止于六十四爻，而不能尽三
百八十四爻之变尔。

京氏《易》法，只用八卦为本，得本卦者，皆以上为世爻；
得归魂者，皆以三为世爻，亦因下体复得本卦，而三
在本卦为上也。其馀六卦，皆以所变之爻为世，世之
对为应。凡其所谓变者，非九六变也，皆自八纯卦积
而上之，知其为某爻之所变耳。如《干》本卦上九为世，
九三为应。《干》初变《姤》为一世卦，初六为世，九四为应，
再变《遁》，为二世卦。六二为世，九五为应。三变《否》，为三
世卦。六三为世，上九为应。四变《夬》，为四世卦。六四为
世，初六为应。五变《剥》，为五世卦，六五为世，六二为应。
《剥》之四复变为《晋》，谓之“游魂卦。”九四为世，初为应。《晋》
下卦皆变为《大有》，《坤》《复》归《干》，谓之“归魂卦。”九三为世，
上九为应。馀放此。

京房于世爻用飞伏法，凡卦见者为飞，不见者为伏。
其在八卦，止以相反者为伏。《干》见伏《坤》之类，皆以全
体相反也。至八卦所变世卦则不然，自一世至五世，
同以本生纯卦为伏。盖五卦皆一卦所变，至《游》《归》二
卦则又近取所从变之卦为伏。如《干》一世姤姤，下体
《巽》飞为巽，初辛丑，伏仍用《干》。初甲子二世《遁》飞为《遁》，
二丙午，伏仍用《干》二甲寅之类。至五世皆以本卦干
爻为伏者也。自五世复下为《游魂卦》，《剥》四变《晋》，是艮
变，其飞为离四己酉，伏为艮四丙戌矣。又下为《归魂
卦》，《晋》下三爻变为《大有》，自坤变《干》，故飞为干三甲辰，
伏为坤三乙卯矣。二卦皆近，即所从变之卦，不用本
生纯卦也。

马端临通考

《京房史记》本传：房治《易》事，梁人焦延寿，字赣。赣尝曰：
“得我道以亡身者，京生也。”其说长于灾变，分六十四
卦，更直日用事，以风雨温寒为候，各有占验，房用之
尤精。

孟康曰：“分卦直日之法，一爻主一日，六十四卦为三百六十日。馀四卦震、离、兑、坎为方监司之官，所以用震、离、兑、坎者，是二至二分用事之日，又是四时各专主之气，各卦主时，其占法各以其日观其善恶也。”

胡一桂翼传外编

案《京氏易传》，西汉东郡顿丘人，魏郡太守京房之所
撰也。《京氏易》以八宫卦为序，分上、中、下三卷。

上卷首《干》宫八卦：

《干》《姤》《遁》《否》《观》《剥》《晋》《大有》

次震宫八卦：

《震》《豫》《解》《恒》《升》并《大过》《随》。

次坎宫八卦：

《坎》《节》《屯》《既济》，《革》《丰》《明夷》《师》。

次艮宫八卦：

《艮》：《贲》大畜《损》睽《履》《中孚》《渐》

中卷首《坤》宫八卦：

《坤》《复》《临》《泰》《大壮》《夬》《师》《比》。

次巽宫八卦：

《巽》：《小畜》《家人》《益》《无妄》《噬嗑》《颐》《蛊》

离旅鼎《未济》，蒙涣讼《同人》。

次兑宫八卦：

兑：困萃咸蹇谦小过归妹

盖专主“八纯”卦变六十四卦也。

下卷《杂论卜筮》一篇首论圣人作《易》，揲蓍布卦，次及
纳甲法，次二十四气候配卦，与夫天地人鬼四《易》。

一二世地《易》，三四世人《易》，五世八纯天《易》，游魂归魂鬼《易》。

父母、兄弟、妻子、官鬼等爻龙德。

“十一月，子在《坎卦》” ，左行。

虎刑：

五月午，在《离卦》右行。

天官：

甲乙庚辛之类

地官：

甲乙申酉之类

与《五行》生死所寓之类。

“寅中有生火，丑中有死金” 之类。

此晁氏《读书记》所谓星行气候之学，非章句也。又一
本题曰《京氏易传》，其间论积算法。

亦无起例可推

及《卜筮新条例》。

占求官家宅之类

及列六十四卦，定三百八十四爻断法，与前下卷同，
而尢详备者。但如《汉志》所载京房《易传》语，集中咸无
此，岂其所谓《章句》者欤？惜乎未之见也。今姑载前书
上中二卷首卦，以见一书之大略云。

京氏所定变法，八纯卦只各变得五卦，至于《游魂卦》
已是所变第五卦，第四爻所变《归魂卦》，又是游魂卦
下体，三爻连变，所得者则是六十四卦内八纯卦所
不能变者，《游》《归》凡十六卦，而八游卦必自各八卦内
第六卦第四爻来，《八归卦》亦必自八游卦内卦来，而
八宫卦亦不宜交互变矣。至于《筮卦》，则纯卦上爻初
未尝不变他卦，但未能变本宫《游》《归》上爻，而纯卦自
上爻外，他爻亦未尝不能变本宫《游》《归》，而《游》《归》二卦，
亦不必从某卦来也，但得卦后，某卦属某宫几世，某
卦属某宫《游》《归》，则不可易尔。《房》虽不能制卦之不变，
《卦》虽能尽变，亦不能不受制于《房》。《房》虽自是一法，终
是吾圣人之法广大周溥，如天之不“可及也。”

“《一世卦》，阴主五月，一阴在午也；阳主十一月，一阳在
子也。《二世卦》，阴主六月，二阴在未也；阳主十二月，二
阳在丑也。《三世卦》，阴主七月，三阴在申也；阳主正月，
三阳在寅也。《四世卦》，阴主八月，四阴在酉也；阳主二
月，四阳在卯也。《五世卦》，阴主九月，五阴在戌也；阳主
三月，五阳在辰也。《八纯上世》，阴主十月，六阴在亥也；
阳主四月，六阳在巳也。游魂四世所主，与四世卦同。
归魂三世所主，与三世卦同。一世二世为地易，三世
四世为人易，五世与八纯为天易，游魂归魂为鬼易。”
《图象辨疑》曰：“京房直日之说，以坎离震兑各主一方，
以六十卦分主一岁，凡三百六十五日，四分之一卦，
得六日七分，其为算固周且悉矣”，然以坎离震兑之
与乾坤诸卦一也。坎离震兑主二十四气，而乾坤诸
卦主六日七分，何耶？合六十卦为日三百六十五，四
分之一，附之一岁则有馀，而加之闰则不足，若之何
其主一岁耶？一岁之中，盈缩馀闰初无常时，而卦之
所直则有定日，又乌能候寒温耶？且使夫六十四卦
所配之日，皆惟我之“所分，则何独六日七分而后可？”
吾将合六十四卦而以一岁三百五十四日均之，则
一卦直五日四十二分五釐亦可也。吾将损《四正》而
用六十卦以当三百五十四日，则卦直五日七十二
分亦可也。不然，惟用八卦以当三百五十四日，则卦
直四十四日二十分，又谁曰不可？凡去取多寡，惟我
之所制，则人皆可为矣。何取乎经？此房之罪也。是以
司马温公以为“一卦御六日二百四十分日之二十
一。”而后之学者又各以己见敷而为图，配之以七十
二候、六十律、六十甲子、二十八宿所行之度环其下
而分缀之。详绎其义，与其所隶之卦，初无毫厘相属。
此岂六十四卦之于七十二候、六十律、六“十甲子、二
十八宿，曾不具是理哉？去取多寡，随己分缀，必欲某
系之某，则不可也。此其弊盖自房始。”或曰：“房之术以
候风雨寒温，各有效验，则何可贬？”曰：“非也。天下之小
术，虽阅择日时，算布五行，察寻地派，以至猥琐邪僻
之书，无不借《易》以为说。盖天下之物，无有不丽于阴
阳者，故浅陋之术，皆得假”圣人之糟粕以为精深，所
以眩惑斯人而取售于世。房之所以用之之验者，迺
其术也，而非《易》也，而不知房之所托也。呜呼！房之是
非，亦晓然可见。东都无《易》学，白虎诸儒取其说以著
《易纬》，而唐孔颖达疏复之“七日来复”，以为六日七分
之数，谬误相承，以至今也。

京房、扬雄皆以卦配气候，谓之“卦气。”同是卦也，同是气候也，宜其所配有不可得而异者。然房以六十卦
配之三百六十五日四分之一，而雄则以六十四卦
配之。去取之异，何也？房以《兑》应大雪，而雄以《坎》；房以
《兑》应秋分，而雄以震。节候之异，何也？房以《坎》《离》《震》《兑》
各主日九十，而雄于四卦，卦得四日有半；房以六十
卦主六日七分，而雄亦以四日有半处之。多寡之异，
何也？雄之《太元》，以二赞配一昼一夜，凡一首，九赞为
四日有半。有以一首准一卦，则得四日半矣。而又以
二首准一卦，则是卦又得九日也。雄之以卦配日，又
自为异如此。何也？苟卦为有用，则阴阳之体，有非人
所能移者，而增损迁变，惟二子之所私，何耶？自达者
观之，其为谬妄，冰炭不言，冷热可知也。盖亦求二子
之所同者，惟以卦气起于《中孚》则一耳。然卦气不自
他卦始，独起于《中孚》，不知何义。复以一阳初生谓之
冬至之候，犹有说也。《屯》以一阳震动于《坎》离之中，谓
之冬至之候，犹有说也。至于《中孚》，以《兑》《巽》为卦而谓
之冬至，则无一说而可。太元以中准《中孚》，其辞曰：“阳
气潜萌于黄宫，信无不在其中。”盖谓中孚者信也。夫
以中孚为信，阳气必应于此，则是取其义而不取其
气也。不取其气而取其孚信之义，则谓之起于《无妄》
可也，何必中孚？雄之《太元》，乃亦效之以首拟卦，岂以
首与卦皆主是气而后拟之也？以中拟《中孚》，以养拟
《颐》，以强拟《干》，以视拟《观》，以止拟《艮》，以《难》拟《蹇》，不过以
其字之同义而取之。是知其所谓起《中孚》者，亦取其
信也。其于所隶之节气，何所取哉？使雄独以《太初历》
起于中，起于冬至，起于牛之一度，则犹可也，而反以
为起中孚。尝见宋咸著论，言卦气起中孚，非圣人之
旨，而朱氏难咸曰：“《中孚》，十一月之卦也。以”岁言之，阳
起于冬至；以历言之，日始于《牵牛》；以日言之，昼始于
夜半；以人言之，虑始于心思。《咸》谓何必起于他卦，真
不知者也。初谓朱氏言人之虑始于心思，故起于《中
孚》。使《中孚》取心思之义，则起于《咸》可也，何必起《中孚》
而后可？朱氏又言“岁始于冬至，历始于《牵牛》。日始于
夜半，故必始于十一月。”夫《律历》始于十一月是矣。而
以《中孚》为十一月，卦为何义？不此之解，而欲以折《咸》，
殆不可也。使《咸》之说得行，房与雄之言，皆可寝矣。

胡一桂集京氏易

姑集所知，以见《传》之大概。

《传》曰：经称“观其生”，《观卦》上九爻辞也。言大臣之义，当
观贤人，知其性行，推而贡之，否则为闻善不与，兹谓
不知，厥异黄，厥咎聋，厥灾不嗣。

西汉天文志

《传》曰：“小人剥庐”，剥上九爻辞也。厥妖山崩，兹谓阴乘
阳，弱胜强。

同上

《传》曰：“弃正作淫，厥妖木断自属。”

《汉·五行志》“建昭五年，兖州刺史禁民私所自立社。山阳橐茅乡，社有大槐树，吏伐断之，其夜树复立其故处。” 故引此云。注“上阳郡橐县。”

《传》曰：“兴兵妄诛，兹谓无法。厥灾霜夏，杀五谷。”

《汉·五行志》：武帝元光四年“四月，陨霜杀草木。” 故引此云。

《传》曰：“圣王在上，总命群贤，以亮天功，则日之光明，五
色备具。”

《汉五行志》：“成帝河平元年三月，日出，有黄黑气大如钱，居日中央。” 故引此传云云。观日之变，足以监矣。

《传》曰：“有消复之救”，所以缘咎而致爱，因异而迈政。

《晋书》“郭璞因阴阳错谬，刑狱繁兴” ，上疏中引此以进谏。

《传》曰：“河水清，天下平。”

不记何书

右共七条。